kodwa manje usegxile kakhulu esikhondlakhondleni sebhizinisi lokugaya iMega Star.
“Kuningi engingakwazi ukukuqondisa ngomlando wempilo yami ngenxa yokuthi kunzima ukuthola izimpendulo ngoba umama usemdala kakhulu, futhi eminyakeni eminingi edlule ube nesifo esimphazamisa emqondweni, kusukela ngesikhathi sodlame olwahlukumeza imindeni eminingi. Kwamphoqa ukuthi ashiye umuzi wakhe ahambe eqasha.”
“Ngikhule ngifisa ukuba isibonelo esihle nakwabanye ukuthi ubunzima buyamakha umuntu. Ukube ngangiwomunye umuntu, ngangizoba uhobo nje. Abe maningi amathuba okuthi ngingene ebugebengwini, izidakamizwa, utshwala nokunye nje. Ukuboshwa ngiyakwazi, izidakamizwa ngiyazazi, lezi izinto engingafisi nakancane umuntu asondelane nazo ngoba zibuyiselana emuva, zishabalalise namaphupho.”
USandy B ukhule enesifiso sokuba ummeli, kangangoba ubechitha isikhathi esiningi emtapweni wolwazi efunda izincwadi ezikhuluma ngobummeli, esebenzisa amatemu akhona uma kunezinkulumompikiswano esikoleni.
“Ngike ngibe nesifiso sokuthi ngabe kukhona ababona izinto esengazenza ukufukula lesi sifundazwe namagalelo esengibe nawo kusukela ngeminyaka ka-1990, bese benza okuthize ngakho.
“Angisayiphathi eyoMasipala weTheku ongakaze unikele ngisho nango-R10 enkampanini yami, esisize bonke abaculi esiziqhenya ngabo ngezidingo abebeziyela eGoli yonke iminyaka.”
“Nezikhungo okumele ngabe zisiza abaculi, ziphethwe abantu abangazi kahle ukuthi ngobani abanomlando omuhle, abadinga ukunakwa ngendlela efanele. Sekuya ngobungani, ubuxoki nepolitiki. Lezi zizathu zenza ngizisole ukuthi angifudukanga ngani ngiye eGoli elalingidinga kangaka futhi betshengisa ukuwubona umfutho wami.